ועדת החוקה, חוק ומשפט, כנסת 23, פרוטוקול מספר 99, 2020-08-26 10:30

אוסאמה סעדי: בוקר טוב לכולם.

אוסאמה סעדי: אני מתכבד לפתוח את ישיבת ועדת החוקה, חוק ומשפט.

אוסאמה סעדי: הצעת חוק להסדר התדיינויות בסכסוכי משפחה (הוראת שעה)(תיקון מס' 3), התש"ף-2020.

אוסאמה סעדי: בישיבה הקודמת הצבענו אבל ביקשתי רביזיה אז אני מצביע על הרביזיה.

אוסאמה סעדי: נפתח אותה בכמה נקודות.

אוסאמה סעדי: מי בעד הרביזיה?

אוסאמה סעדי: מי נגד?

אוסאמה סעדי: מי נמנע?

אוסאמה סעדי: אושרה.

אוסאמה סעדי: הרביזיה מתקבלת.

אוסאמה סעדי: יש כמה נקודות שאחרי הדיון אנחנו חייבים להכריע בהן.

אוסאמה סעדי: נועה, תתחילי אחת-אחת כדי שנשמע ונסיים כי אנחנו חייבים לסיים לפני המליאה.

נועה ברודסקי לוי: אני אלך לפי הסדר: התיקון לסעיף 3 בפסקה (3) לתיקון שמתקן את סעיף 3(ג)(ד).

נועה ברודסקי לוי: אני מקריאה כי זה משהו שדנו בו הרבה ושינינו: בסעיף קטן (ג) בסעיף (4) במקום הרישה עד המילים "בסעיף קטן (ה)" יבוא "קביעת הסדרים בהסכמה בין הורים לרבות בעניין מזונות, החזקת ילדים, חלוקת זמני שהות בין הורים וכל עניין אחר בעניינו של ילדם הקטין".

נועה ברודסקי לוי: זה בעקבות הערה שעלתה פה לגבי טיפול פסיכולוגי, למשל.

נועה ברודסקי לוי: אז קבענו את זה בצורה רחבה יותר כמו שעלה בפעם הקודמת בהסכמת משרד המשפטים.

אוסאמה סעדי: זה העניין של המזונות שאנחנו מחזירים?

נועה ברודסקי לוי: לא.

נועה ברודסקי לוי: אני עוברת לסעיף הבא.

אוסאמה סעדי: מה זה היה?

אוסאמה סעדי: איזה סעיף?

נועה ברודסקי לוי: מה שהקראתי עכשיו – לתיקון זה סעיף 3(4)(ב).

נועה ברודסקי לוי: בעיקרון זה תיקן את סעיף 3(ג)(4) לחוק.

אוסאמה סעדי: שמה?

נועה ברודסקי לוי: מה שהקראתי זה לעניין ההסכמים – האפשרות לעשות הסכמים קבועים וגם הרחבנו קצת שזה גם יהיה לא רק למזונות, החזקת ילדים - -

אוסאמה סעדי: חלוקת זמן וכל עניין אחר.

נועה ברודסקי לוי: כל עניין אחר של הקטין, למשל, טיפול פסיכולוגי.

אוסאמה סעדי: למישהו יש הערות בעניין הזה?

אוסאמה סעדי: אוקיי.

אוסאמה סעדי: אז אנחנו נשאיר את זה.

נועה ברודסקי לוי: הדבר הבא זה סעיף 3(6) לתיקון.

נועה ברודסקי לוי: מדובר על סעיף קטן 3(ו) לחוק.

נועה ברודסקי לוי: הסעיף קובע היום שאם הצדדים לא הגיעו להסדרים זמניים בנושא מזונות ובנושא הסדרי ראייה עד סוף התקופה של פגישות המהות הם יכולים כבר להגיש תובענה לעניין הזמני ולא לחכות את ימי הצינון.

נועה ברודסקי לוי: הצעת החוק ביקשה מלכתחילה לבטל את ימי הצינון ולכן ביקשה לבטל גם את הסעיף הזה.

נועה ברודסקי לוי: בסוף הוועדה הגיעה להסכמה שימי הצינון נשארו, ואז עלתה השאלה - -

אוסאמה סעדי: ואז אנחנו רוצים להחזיר את זה.

נועה ברודסקי לוי: אני חשבתי שאולי נחזיר אבל משרד המשפטים העלה מחשבה שאולי זה בכל זאת מיותר.

אוסאמה סעדי: יעקב, בבקשה.

יעקב פרידברג: בוקר טוב.

יעקב פרידברג: הסיבה שאנחנו חושבת שאפשר למחוק את הסעיף הזה היא משום שכשהותקנו תקנות להסדר הידיינויות הכנסנו אפשרות להגיש בקשה לסעד דחוף בעניינים הללו בדיוק.

יעקב פרידברג: לכן מהניסיון שהצטבר בארבע השנים שהחוק הזה מיושם הוא שאין שימוש בסעיף הזה.

יעקב פרידברג: אנחנו שומעים את זה גם מ- - - עצמם.

אוסאמה סעדי: אבל אם זה יישאר זה יזיק?

יעקב פרידברג: זה לא יזיק.

יעקב פרידברג: אבל הסיבה היחידה שחשבנו להוריד את זה היא שסעיף 3 כל כך מורכב בהבנה שאמרנו שאם אפשר לפשט אז עדיף.

אוסאמה סעדי: יעקב, אם זה לא יזיק, עזוב.

יעקב פרידברג: אוקיי, בסדר.

נועה ברודסקי לוי: נשאיר?

אוסאמה סעדי: נשאיר, כן.

נועה ברודסקי לוי: אז אני רק מציינת שנשאיר אבל כן נתקן את מניין הימים כי שם זה מפנה לתקופת עיכוב ההליכים ואנחנו שינינו אותה.

נועה ברודסקי לוי: אז רק נבהיר שמדובר בתקופת המהות ולא על תקופת הצינון.

יעקב פרידברג: זה לא מזיק, זה נותן אופציה.

נועה ברודסקי לוי: הדבר הבא זה נושא ההתייצבות.

נועה ברודסקי לוי: דיברנו רבות בוועדה והכוונה הייתה לקבוע - -

אוסאמה סעדי: אנחנו ידענו שזה בעייתי מההתחלה.

אוסאמה סעדי: משרד המשפטים, בבקשה, מה בעניין עיכוב ההליכים הנוסף?

אוסאמה סעדי: הסנקציה על אי ההתייצבות.

יעקב פרידברג: לאור הנוסח שקיבלנו בעקבות הישיבה הקודמת יחידות הסיוע הצביעו על כך שיהיה להם קשה לקיים את מה שקראנו לו מועד ב'.

יעקב פרידברג: כלומר מי שלא בא למועד א' זה תוספת - -

אוסאמה סעדי: ועל הדרך אמרנו שאם המבקש לא יתייצב אז זה בעייתי.

אוסאמה סעדי: הבנתי, יהודית אסף, שגם לכם יש הערות.

אוסאמה סעדי: בוקר טוב, יהודית, בקיצור, בבקשה, כי אנחנו צריכים לסיים לפני המליאה.

יהודית אסף: כן.

יהודית אסף: אנחנו לא יכולים לעמוד היום בקביעת מועדים שניים לכ-6,000 מקרים שהם 40% שלא מתייצבים.

יהודית אסף: יש בזה בעיה גם של קביעת מועדים שתגרום נזק לכל המטופלים האחרים שכן מתייצבים כיוון שאלה שפותחים תיקים חדשים יקבלו מועדים הרבה יותר רחוקים ולא נעמוד במועדים.

יהודית אסף: בעיה נוספת היא שנשקיע משאבים רבים שאין לנו בכל הטלפונים שיגיעו ובכל התגובות של מי שיפנה ופנייה לצד השני - - -

אוסאמה סעדי: הבנו את הבעייתיות.

אוסאמה סעדי: מה הפתרון?

יהודית אסף: - - - זה יטיל עלינו משימות שבתקינה הקיימת זה בלתי אפשרי מבחינתנו.

אוסאמה סעדי: אבל מה הפתרון?

יהודית אסף: בעתיד אפשר לדבר על זה.

יהודית אסף: אני מאוד מקווה שתהיינה התפתחויות טובות ושנקבל תוספת תקנים כפי שביקשנו, ואז אפשר לדון בזה מחדש.

יהודית אסף: אבל בשלב הזה שהוא כרגע מאוד בעייתי אין לנו מספיק תקנים, אין אופק מתי יהיו.

יהודית אסף: זה ממש בלתי אפשרי מבחינתנו.

אוסאמה סעדי: אז להשאיר את המצב כמו שהוא גם כש-40% לא יתייצבו?

אוסאמה סעדי: ?

יהודית אסף: כדאי להשאיר את זה כרגע ולדון בזה שוב בעוד פרק זמן שנחשוב עליו.

יהודית אסף: צריך לפתור את זה אבל כרגע להפיל עלינו פגישות שניות של אותם אנשים שלא התייצבו יעשה נזק לכל היכולת שלנו לעמוד בזמנים, לפי הדרישות של החוק.

יעקב פרידברג: לדעתנו, יש חשיבות גדולה לטפל בנושא הזה.

יעקב פרידברג: אנחנו נחשוב על פתרון חליפי שנביא בפני הוועדה בחודשים הקרובים.

אוסאמה סעדי: רפי רכס מבתי הדין הרבניים, בבקשה.

רפי רכס: סעיף 3(ו) מזיק, לדעתנו, כי הוא פשוט מאוד מבלבל.

רפי רכס: עורכי הדין שנכנסים אליו, זה גורם להם רק בלבול.

רפי רכס: סעיף מיותר שאף אחד לא משתמש בו במיוחד בחוק מסובך כמו זה יוצר בעיה.

רפי רכס: אם הסעיף הזה לא מועיל, הוא מזיק.

מרב מיכאלי: נכון.

מרב מיכאלי: אם אין במשהו צורך אז אפשר לא צריך לשים בחוק.

אוסאמה סעדי: בסדר, רפי.

אוסאמה סעדי: אם משרד המשפטים, בתי הדין וגם יוזמת החוק מסכימים אז נוריד את זה.

נועה ברודסקי לוי: אני רוצה להבהיר שזה קצת שונה ממה שכתוב בתקנות כי בתקנות צריך להראות את הדחיפות.

יעקב פרידברג: נועה, אין שימוש אמיתי בסעיף הזה.

יעקב פרידברג: לא משתמשים בו וגם ככה הסעיף מאוד מורכב.

יעקב פרידברג: לכן לדעתנו, יש טעם להוריד אותו.

יעקב פרידברג: אני לא חושב שהוא יוצר נזק, אבל אני מסכים עם רפי שיש פה מורכבות שאפשר למנוע אותה.

מרב מיכאלי: רפי, אני לא מבינה למה אתה חושב שהוא מזיק.

מרב מיכאלי: אני מבינה מה שאמר יעקב שאין בו שימוש אבל למה אתה חושב שהוא מזיק?

רפי רכס: החוק בפני עצמו הוא מאוד מורכב.

רפי רכס: דיברנו בישיבה הקודמת כששאלנו האם להוסיף עוד רכיב או לא.

רפי רכס: כל רכיב שנוסף גורם לפרשנויות שונות ומוטעות.

רפי רכס: אם היה בו שימוש וצורך היינו מתאמצים להסביר וליישב ולהוציא פסקי דין בנושא שמבהירים אותו.

רפי רכס: אבל אם הוכח שהסעיף לא שימושי ומיותר אז כל סעיף כזה בחוק כל כך מורכב גורם לטעויות, לפעמים גם טעויות של הדיינים והשופטים, אבל בעיקר של בעלי הדין.

אוסאמה סעדי: מרב, אנחנו נוריד את זה, ואם צריך - -

מרב מיכאלי: מקסימום נוסיף.

מרב מיכאלי: בסדר גמור.

אוסאמה סעדי: מרב, מה אתם מציעים בנוגע להתייצבות?

מרב מיכאלי: כרגע אין לנו פתרון לאי ההתייצבות.

מרב מיכאלי: אנחנו אומרות פה לפרוטוקול - -

אוסאמה סעדי: אפשר להכניס את עניין ההוצאות לאוצר המדינה?

יעקב פרידברג: זה דבר שאנחנו רוצים לבחון אותו.

מרב מיכאלי: זה לא רק זה.

מרב מיכאלי: משרד המשפטים הסביר שאין לנו כרגע כתובת.

מרב מיכאלי: אני רוצה שזה יהיה קנס מינהלי, שזה בכלל לא יהיה שאלה.

אוסאמה סעדי: אז תבדקו את זה ואם צריך אז בסדר.

מרב מיכאלי: פשוט צריך למצוא את הגוף שיעשה את זה.

מרב מיכאלי: אנחנו נעשה את זה, אנחנו נעבוד על זה.

מרב מיכאלי: נביא תיקון.

אוסאמה סעדי: אז נוריד ונחזור למקורי.

נועה ברודסקי לוי: זאת אומרת הנקודה היחידה שנשארה בעניין ההתייצבות היא הדיווח, שיחידת הסיוע אינה ערכאה שיפוטית.

אוסאמה סעדי: בתחילת החוק קבענו שזה מידי.

אוסאמה סעדי: הבנו שיש בעיות, וההצעה היא שזה ייכנס לתוקף בתום 90 ימים מיום הפרסום.

אוסאמה סעדי: זה מוסכם?

יעקב פרידברג: כן, זה מוסכם.

נועה ברודסקי לוי: אז אנחנו מורידים סופית את סעיף 3(ו).

נועה ברודסקי לוי: בתקנות יש הסמכה שמקשרת לסעיף, ואנחנו צריכים לנתק את זה מהסעיף עצמו.

נועה ברודסקי לוי: בסעיף 5 לחוק בפסקה (4) יש הפניה של הסדרה של ההליכים לעניין הסדרי ראייה זמניים המוגשים לפי סעיף 3(ו).

נועה ברודסקי לוי: אז במקום זה נכתוב: "הסדרים זמניים בעניין חלוקת זמני שהות" – כי גם שינינו את המונח – בלי "לפי סעיף 3(ו)".

אוסאמה סעדי: אין שום בעיה.

נועה ברודסקי לוי: אני רוצה לציין עוד משהו שלא נוכל לתקן עכשיו, אבל חשוב שהגופים יעבדו לפיו.

נועה ברודסקי לוי: יש סעיף הדיווח בסעיף 8.

נועה ברודסקי לוי: הסעיף דורש קצת יותר מזה, ובפועל אנחנו גם מבקשים יותר מזה כשאנחנו עושים את דיוני המעקב.

נועה ברודסקי לוי: אנחנו מציעים שהגופים יתחילו לאסוף את הנתונים, לדוגמה בהנהלת בתי המשפט, לפי משפחות ולא לפי תיקים כמו שהם עושים היום.

מרב מיכאלי: חד-משמעית.

מרב מיכאלי: נכון.

מרב מיכאלי: אמירה מאוד חשובה.

נועה ברודסקי לוי: - - - כמה הסכמים מגיעים אליהם לאישור.

אוסאמה סעדי: חשוב מאוד.

נועה ברודסקי לוי: - - ושיחידת הסיוע יעקבו אחרי ההתייצבות דרך מספר הגישורים שנעשים אצלם.

נועה ברודסקי לוי: כלומר שיהיה המשך מעקב וכמובן מחקר מלווה.

מרב מיכאלי: בעניין ההתייצבות אמרתי אתמול למשרד המשפטים שחשוב שבשלושת החודשים האלה יתקיים קמפיין בכסף – לא בכסף גדול אבל בכסף – שהחוק הפך להוראת קבע ושאי הגעה ליחידת הסיוע כמוה כאי התייצבות בבית משפט.

מרב מיכאלי: תודעתית זה גם עשוי לעשות את העבודה.

אוסאמה סעדי: בהחלט מובן, מקובל ורצוי.

אוסאמה סעדי: אני מעלה את הצעת החוק להסדר הידיינויות בסכסוכי משפחה (הוראת שעה) (תיקון מס' 3), התש"ף-2020 עם התיקונים שעשינו היום, להצבעה.

אוסאמה סעדי: מי בעד?

אוסאמה סעדי: מי נגד?

אוסאמה סעדי: מי נמנע?

אוסאמה סעדי: אושרה.

אוסאמה סעדי: הצעת החוק אושרה פה אחד לקריאה שנייה ושלישית.

אוסאמה סעדי: תודה רבה, הישיבה נעולה.